**Έκθεση της Κοινοβουλευτικής Επιτροπής Παιδείας και Πολιτισμού για το νομοσχέδιο «Ο περί Προϋπολογισμού της Κυπριακής Ακαδημίας Επιστημών, Γραμμάτων και Τεχνών του 2023 Νόμος του 2023»**

**Παρόντες:**

Παύλος Μυλωνάς, πρόεδρος Χρίστος Χριστόφιας

Πρόδρομος Αλαμπρίτης Ανδρέας Αποστόλου

Χρίστος Χριστοφίδης Ανδρέας Θεμιστοκλέους

Αντρέας Καυκαλιάς

Η Κοινοβουλευτική Επιτροπή Παιδείας και Πολιτισμού εξέτασε το πιο πάνω νομοσχέδιο σε δύο συνεδρίες της, που πραγματοποιήθηκαν στις 10 και 17 Μαΐου 2023. Στην πρώτη συνεδρία κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Παιδείας, Αθλητισμού και Νεολαίας, του Υπουργείου Οικονομικών και του Τμήματος Δημόσιας Διοίκησης και Προσωπικού του ίδιου υπουργείου, της Ελεγκτικής Υπηρεσίας και της Κυπριακής Ακαδημίας Επιστημών, Γραμμάτων και Τεχνών.

Στο στάδιο της συζήτησης του νομοσχεδίου παρευρέθηκαν επίσης τα μέλη της επιτροπής κ. Χρύσανθος Σαββίδης, Γιώργος Κάρουλλας και Αλέκος Τρυφωνίδης.

Σκοπός του προτεινόμενου νόμου είναι η κατά νόμο έγκριση του προϋπολογισμού της Κυπριακής Ακαδημίας Επιστημών, Γραμμάτων και Τεχνών (Ακαδημίας) για το έτος 2023, ο οποίος είναι ισοσκελισμένος και προβλέπει δαπάνες ύψους €372.500 και έσοδα του ίδιου ύψους.

Οι προϋπολογιζόμενες δαπάνες της Ακαδημίας για το έτος 2023 αφορούν μεταξύ άλλων τα διαχειριστικά έξοδα, τα οποία ανέρχονται στις €325.500, και τις αναπτυξιακές δαπάνες, οι οποίες ανέρχονται στις €47.000.

Ειδικότερα, σύμφωνα με την εισηγητική έκθεση που συνοδεύει το νομοσχέδιο, το Υπουργείο Παιδείας, Αθλητισμού και Νεολαίας υπέβαλε τον Οκτώβριο του 2022 τον υπό συζήτηση προϋπολογισμό στο Υπουργείο Οικονομικών για απόψεις, το οποίο μαζί με το Τμήμα Δημόσιας Διοίκησης και Προσωπικού ζήτησαν από το αρμόδιο υπουργείο όπως ενσωματώσει στον εν λόγω προϋπολογισμό συγκεκριμένες τροποποιήσεις πριν από την κατάθεσή του στο Υπουργικό Συμβούλιο. Περαιτέρω, λόγω της μερικής συμμόρφωσης με τις πιο πάνω εισηγήσεις για τροποποιήσεις, το Υπουργικό Συμβούλιο στη συνεδρία του ημερομηνίας 20 Δεκεμβρίου 2022 ενέκρινε τον προϋπολογισμό με την προϋπόθεση ότι θα ενσωματωθούν σε αυτόν οι εν λόγω εισηγήσεις πριν από την κατάθεσή του στη Βουλή για έγκριση. Σημειώνεται ότι οι εν λόγω εισηγήσεις ενσωματώθηκαν στον προϋπολογισμό πριν από την κατάθεσή του στη Βουλή.

Στο πλαίσιο της συζήτησης του προϋπολογισμού ενώπιον της επιτροπής ο πρόεδρος της Ακαδημίας παρουσίασε τις βασικές πρόνοιες του προϋπολογισμού επισημαίνοντας ότι ο προϋπολογισμός της Ακαδημίας όπως αυτός αρχικά είχε υποβληθεί στο αρμόδιο υπουργείο ήταν πολύ υψηλότερος από αυτόν που κατατέθηκε στη Βουλή, αλλά τους ζητήθηκε να μειωθεί, ώστε να συνάδει με τις αντίστοιχες πρόνοιες που έχουν περιληφθεί στον κρατικό προϋπολογισμό. Ειδικότερα, επισήμανε την καθυστέρηση που παρατηρείται στην ολοκλήρωση των διαδικασιών για την έγκριση των σχεδίων υπηρεσίας θέσεων στην Ακαδημία, για να πληρωθούν οι τρεις (3) κενές μόνιμες θέσεις. Περαιτέρω τόνισε ότι η κρατική χορηγία αποτελεί τη μοναδική πηγή εσόδων της Ακαδημίας για το έτος 2023.

Στο πλαίσιο της συνέχισης της συζήτησης του προϋπολογισμού η επιτροπή ζήτησε και έλαβε από τους αρμοδίους πρόσθετα στοιχεία και επεξηγήσεις και υπέβαλε ερωτήματα σε σχέση με τις πρόνοιές του. Ειδικότερα, τα ερωτήματα αυτά αφορούσαν μεταξύ άλλων τις δραστηριότητες της Ακαδημίας, τη στέγασή της, τη συνεργασία της με άλλους φορείς και τον τρόπο διάχυσης στην κοινωνία της γνώσης από τις διάφορες μελέτες και έρευνες που εκπονούνται.

Με βάση τα πιο πάνω, η Κοινοβουλευτική Επιτροπή Παιδείας και Πολιτισμού, αφού διεξήλθε τις επιμέρους πρόνοιες του προϋπολογισμού και επέφερε σε αυτόν όλες τις αναγκαίες νομοτεχνικές βελτιώσεις και διορθώσεις, ομόφωνα εισηγείται στην ολομέλεια του σώματος την ψήφιση του νομοσχεδίου σε νόμο για την κατά νόμο έγκριση του προϋπολογισμού της Κυπριακής Ακαδημίας Επιστημών, Γραμμάτων και Τεχνών για το έτος 2023.

23 Μαΐου 2023

Αρ. Φακ.: 23.01.064.065-2023

ΘΒΚ/XX/ΓΧ